b'\n_START_ARTICLE_\nLefse\n_START_SECTION_\nPotetlefse\n_START_PARAGRAPH_\nP\xc3\xa5 \xc3\x98st- og Vestlandet og i Tr\xc3\xb8ndelag bakes det potetlefser. Disse brukes i stedet for br\xc3\xb8d, og kan fylles med s\xc3\xa5 vel salt mat (spekeskinke, hvitost) som s\xc3\xb8t mat (brunost, sukker og kanel). Potetlefsene serveres ogs\xc3\xa5 til tradisjonsmat som rakfisk. I dag brukes de dessuten som wraps, og fylles med mer sm\xc3\xb8rbr\xc3\xb8dfyll som r\xc3\xb8ykelaks og philadelphia-ost.\n_START_SECTION_\nBaking og steking\n_START_PARAGRAPH_\nLefsen bakes ut til runde leiver som blir stekt p\xc3\xa5 takke. F\xc3\xb8r den elektriske takken brukte man bakstehelle, som var en stor jernplate. Hadde en vaskeovn, ble hella lagt opp\xc3\xa5. Ellers brukte en grua, som mange g\xc3\xa5rder hadde fra gammelt. Der ble fyrt under med ved. Flammene m\xc3\xa5tte fordeles jevnt slik at hele hella hadde jevn varme. Dette ordner den elektriske takken bedre i dag._NEWLINE_Bakingen tok sin tid, gjerne dager. De ferdige lefsene var ca. 1 meter i diameter, gjerne millimetertykke, og ble oppbevart t\xc3\xb8rt i store stabler til de skulle brukes. Holdbarheten var fra bakst, som var etter potetopptaket om h\xc3\xb8sten, til utp\xc3\xa5 neste sommer._NEWLINE_Oppskriften p\xc3\xa5 lefser, og hva som skulle hete lefse eller flatbr\xc3\xb8d, varierte fra distrikt til distrikt. Mange steder var lefse en m\xc3\xa5te \xc3\xa5 oppbevare poteter p\xc3\xa5, ved \xc3\xa5 male dem opp og bruke dem i lefsedeigen, mens andre bare hadde mel av korn. Det var stor kunst \xc3\xa5 bake fine og tynne lefser. Den som virkelig kunne dette ble kalt bakstekjerring og kunne g\xc3\xa5 fra g\xc3\xa5rd til g\xc3\xa5rd. _NEWLINE_Lefser oppbevares t\xc3\xb8rre etter steking og fuktes med vann f\xc3\xb8r bruk. De kan ogs\xc3\xa5 fryses.\n_START_SECTION_\nS\xc3\xb8te lefser\n_START_PARAGRAPH_\nP\xc3\xa5 Vestlandet og i Nord-Norge er lefse betegnelsen p\xc3\xa5 s\xc3\xb8tt bakverk som spises til kaffen. Disse finnes ogs\xc3\xa5 p\xc3\xa5 \xc3\x98stlandet og i Tr\xc3\xb8ndelag, men kalles da gjerne noe annet, slik som \xc2\xabkling\xc2\xbb i Buskerud og \xc2\xablems\xc2\xbb eller \xc2\xabklenning\xc2\xbb i Tr\xc3\xb8ndelag. _NEWLINE_Det finnes et utall varianter, men de sm\xc3\xb8res som regel med sm\xc3\xb8r, kanel og sukker, kanskje ogs\xc3\xa5 revet brunost eller gomme. Vanligvis lages lefser av ugj\xc3\xa6ret deig, men gj\xc3\xa6ret deig finnes ogs\xc3\xa5.'